google/wiki40b huggingface dataset:
Ελίζαμπεθ Όλσεν

Παιδικά χρόνια

Η Ελίζαμπεθ Όλσεν γεννήθηκε στις 16 Φεβρουαρίου του 1989, στο Σέρμαν Όουκς της Καλιφόρνια των Η.Π.Α.. Έχει Νορβηγική καταγωγή από την πλευρά του πατέρα της και Αγγλική καταγωγή από την πλευρά της μητέρας της. Είναι κόρη της Jarnette "Jarnie" Olsen(Τζάρνι Όλσεν) με τον κατασκευαστή ακινήτων και τραπεζίτη ενυπόθηκων δανείων, David "Dave" Olsen(Ντέϊβιντ Όλσεν). Έχει δύο μεγαλύτερες δίδυμες αδελφές, την Mary-Kate Olsen(Μέρι-Κέιτ Όλσεν) και την Ashley Olsen(Άσλεϊ Όλσεν) που είναι ηθοποιοί και σχεδιάστριες μόδας. Έχει έναν μεγαλύτερο αδελφό, τον Trent Olsen(Τρέντ Όλσεν) και επίσης έχει δύο μικρότερους ετεροθαλείς αδελφούς. Το 1996, οι γονείς της Ελίζαμπεθ, χώρισαν.
Ως παιδί, η Ελίζαμπεθ Όλσεν έλαβε μαθήματα μπαλέτου και τραγουδιού. Άρχισε να ασχολείται με την υποκριτική από νεαρή ηλικία, με εμφανίσεις στις ταινίες των αδελφών της. Πριν από την ηλικία των έντεκα ετών, η Ελίζαμπεθ είχε συμμετάσχει στις ταινίες «How the West Was Fun» και «The Adventures of Mary-Kate & Ashley», με πρωταγωνίστριες της δύο αδελφές της.
Φοίτησε στο σχολείο του Campell Hall του Χόλιγουντ της Καλιφόρνια, από το νηπιαγωγείο μέχρι το λύκειο. Μετά την αποφοίτησή της από το λύκειο, παρακολούθησε μαθήματα στο Tisch School of Arts του Πανεπιστημίου της Νέας Υόρκης. Το 2009, η Ελίζμπεθ πέρασε ένα εξάμηνο για σπουδές στο «Moscow Art Theatre School»στη Μόσχα της Ρωσίας, μέσω του προγράμματος MATS. Τον Μάρτιο του 2013 αποφοίτησε από την Σχολή Καλών Τεχνών, του Πανεπιστημίου της Νέας Υόρκης.
Τσεγκντερμέχ

Το Τσεγκντερμέχ ή Τσεκντερμέχ είναι τουρκμενικό παραδοσιακό φαγητό. Μαγειρεύεται στο γκαζάν, ένα δοχείο που είναι φτιαγμένο από χυτοσίδηρο. 
Για την παρασκευή του χρησιμοποιείται ρύζι, αρνί, πάστα ντομάτας ή ντομάτα, κρεμμύδια, λάδι, νερό, αλάτι και πιπέρι. Αφού τσιγαρίσουν τα κρεμμύδια, που είναι ψιλοκομμένα, τσιγαρίζουν το κρέας, που είναι κομμένο σε μικρά κομμάτια, και στη συνέχεια προσθέτουν την πάστα ντομάτας ή την ντομάτα. Στη συνέχεια προσθέτουν νερό και αφήνουν το κρέας να βράσει. Έπειτα ρίχνουν το ρύζι, το οποίο πρέπει να καλύπτεται από το νερό. Χαμηλώνουν τη φωτιά και αφήνουν το φαγητό μέχρι να μαγειρευτεί το ρύζι.
Ιωάννης Τζίβας

Βιογραφικά στοιχεία

Γεννήθηκε το 1870 (ή το 1873, σύμφωνα με το μητρώο της Βουλής). Σπούδασε νομικά και άσκησε τη δικηγορία.
Εξελέγη για πρώτη φορά βουλευτής Φθιωτιδοφωκίδος το 1926 από την δεύτερη κατανομή με το Λαϊκό Κόμμα συγκεντρώνοντας 1.685 ψήφους. Στη συνέχεια, επανεξελέγη το 1933 με το Λαϊκό Κόμμα, αλλά πέθανε ξαφνικά στις 27 Ιουλίου της ίδιας χρονιάς, με αποτέλεσμα να τον διαδεχθεί, έπειτα από επαναληπτική εκλογή (Σεπτ. 1933) στη χηρεύουσα έδρα της Παρνασσίδας ο Ανδρέας Τζίβας, στρατιωτικός ε.α.
Γουσταύος Αδόλφος των Χόενλοε-Σίλλινγκσφυρστ, καρδινάλιος

Βιογραφία

Γεννήθηκε στο Ρότενμπουργκ αν ντερ Φούλντα στο εκλεκτοράτο της Έσσης και ήταν ο 4ος γιος τού Φραγκίσκου-Ιωσήφ πρίγκιπα τού Χόενλοε-Σίλλινγκσφυρστ και της Κωνσταντίας, κόρης τού Καρόλου-Λουδοβίκου πρίγκιπα τού Χόενλοε-Λάνγκενμπουργκ.
Ο πατέρας του ήταν καθολικός, ενώ η μητέρα του Λουθηρανή. Κατά τη συνήθεια της εποχής, οι γιοί λάμβαναν το θρήσκευμα τού πατέρα και οι κόρες αυτό της μητέρας. Χειροτονήθηκε το 1849 και το 1857 έγινε τιτουλάριος επίσκοπος της Έδεσσας στη Μεσοποταμία και ο υπεύθυνος για τις ελεημοσύνες τού πάπα Πίου Θ΄. Διορίστηκε καρδινάλιος το 1866 κατ' όνομα στο ναό της Σάντα Μαρία ιν Τρασποντίνα.
Ο αδελφός του Χλόντβιχ έγινε πρωθυπουργός της Βαυαρίας, της Πρωσίας και της Γερμανίας.
Ραντάρ

Ο ραδιοεντοπιστής ή γνωστότερο με το διεθνές όνομα ραντάρ προέρχεται από σύντμηση των αγγλικών λέξεων «RΑdio Detection Αnd Ranging» και σημαίνει «Ανίχνευση με ηλεκτρομαγνητικά κύματα και μέτρηση αποστάσεως». Aποτελεί βασικό ηλεκτρονικό σύστημα ηλεκτρομαγνητικού εντοπισμού, παρακολούθησης ακίνητων και κινητών στόχων, σε αποστάσεις και συνθήκες φωτισμού απαγορευτικές για τον απευθείας οπτικό εντοπισμό, δηλαδή με το ανθρώπινο μάτι ή και οπτικά όργανα.
Η μεγάλη αξία του ραντάρ οφείλεται στις σημαντικές δυνατότητες ανίχνευσης και παρακολούθησης στόχων σε μεγάλες αποστάσεις και με μεγάλη ακρίβεια.
Το πρώτο ραντάρ που τέθηκε σε λειτουργία με πολύ ικανοποιητικά αποτελέσματα ήταν κατασκευή του Εθνικού Εργαστηρίου Φυσικής (National Physical Laboratory, NPL) της Μ. Βρετανίας και ειδικότερα του προϊσταμένου του Ρόμπερτ Ουάτσον-Ουάτ. Όταν το Υπουργείο Άμυνας τον ρώτησε για την "ακτίνα θανάτου", που διέδιδαν οι Γερμανοί ναζιστές ότι διέθεταν, ο Ουάτ απάντησε ότι δεν υπήρχε τέτοια δυνατότητα, ωστόσο ήταν δυνατός ο ραδιοεντοπισμός ιπτάμενων αντικειμένων σε αρκετά μεγάλες αποστάσεις. Το Υπουργείο ενθάρρυνε τις προσπάθειές του, αρχικά για ένα σύστημα που αποκλήθηκε "Radio Direction Finding" ή "RDF" και στη συνέχεια μετονομάστηκε σε ραντάρ. Χωρίς το σύστημα ραντάρ που διέθετε αποκλειστικά εκείνη την εποχή η Μ. Βρετανία, δε θα ήταν δυνατή η επιτυχής έκβαση της "μάχης της Αγγλίας" (Battle of Britain), όπως αποκλήθηκε η απόπειρα καταστροφής της RAF από τη Λουφτβάφε το 1940¹.
Σήμερα, το ραντάρ δεν έχει μόνο βελτιωθεί, αλλά χρησιμοποιείται και για διάφορους άλλους σκοπούς.
Αγνή Παρθένε (Ύμνος)

Αγνή Παρθένε είναι υμνος προς την Παναγία, γνωστός σε όλες σχεδόν τις ορθόδοξες εκκλησίες, σε στίχους του άγιου Νεκτάριου της Πεντάπολης τον 19ο αιώνα. Το αρχικό ελληνικό κείμενο τυπώθηκε στην συλλογή ύμνων του Αγίου Νεκταρίου προς την Παναγία με τίτλο Θεοτικάριον μικρόν. Έχει μεταφραστεί σε πολλές γλώσσες.

Προέλευση και διάδωση

Σύμφωνα με την παράδοση, μια νύχτα, η υπεραγία Θεοτόκος εμφανίστηκε στον Άγιο Νεκτάριο και του ανάθεσε την συγγραφή του ύμου αυτού.  Ανάλογο θαύμα συνέδραμε και στον υμνογράφο, ο οποίος αργότερα συνέθεσε τη μελωδία στο κείμενο του Αγίου Νεκταρίου.  Οι στίχοι εκτυπώθηκαν για πρώτη φορά στο βιβλίο Θεοτοκάριον μικρόν .  Όσον αφορά τη μελωδία είναι γνωστό ότι προέρχεται από μοναχούς της Μονής Σίμωνος Πέτρας. 
Ο ύμνος έγινε δημοφιλής στη Μονή Σίμωνος Πέτρας και από εκεί εξαπλώθηκε ανάμεσα σε ορθόδοξους πιστούς στην Ελλάδα και σε όλη την υφήλιο.  Μεταφράστηκε σε πολλές γλώσσες, ενώ η αρχικά βυζαντινή μελωδία προσαρμόστηκε στη παράδοση και άλλων εκκλησιών. Μια τέτοια φωνητική παραλλαγή είναι η μελωδία για τη μετάφραση στα ρωσσικά από τη Μονή Βαρλαάμ.
Αντώνιος Καλοσύνας

Ο Αντώνιος Καλοσύνας ήταν Έλληνας λόγιος του 16ου αιώνα.

Βιογραφικά στοιχεία

Ήταν ιατρός το επάγγελμα. Διέτριβε το 1586 στο Τολέδο της Ισπανίας και αντέγραφε κώδικες που είχαν κατατεθεί στην Βιβλιοθήκη της Εσκουριάλης. Έγραψε στα ελληνικά τον βίο του Λαόνικου Χαλκοκονδύλη, και μετέφρασε στα λατινικά το ευχολόγιο.
Φρούριο του Ντρίσι Τζάβαχααντ

Ιστορία

Το φρούριο χρονολογείται του Μεσαίωνα και δεν υπάρχουν πολλές ιστορικές αναφορές γι'αυτό. Ανήκε στην οικογένεια Τζαβαχισβίλι. 
Επί του παρόντος, η είσοδος στο φρούριο είναι ελεύθερη, αλλά δεν επειδή δεν υπάρχει δρόμος για αυτοκίνητα θα χρειαστεί περπάτημα μιας διαδρομής περίπου 20 λεπτών.

Περιγραφή

Όλα τα κτίρια του φρουρίου, εκτός από την εκκλησία, είναι κατασκευασμένα από αμμόλιθους και βότσαλα.
Οχυρωματικό τείχος: περιβάλλει τις δομές ακολουθώντας το ανάγλυφο του εδάφους. Είχε περίτεχνες διακοσμήσεις. 
Παλάτι: ένα διώροφο κτίριο στα νότια που είναι κατεστραμμένο τώρα.
Εκκλησία: έχει διαστάσεις 6,35 x 4,65 μ. και είναι χτισμένη με πράσινο τόφφο.
Πύργος: είναι ορθογώνιου σχήματος διαστάσεων 5,8 x 3,9 μ. Ήταν τετραόροφος, αλλά οι ανώτεροι όροφοι έχουν καταρρεύσει.
Δημοψήφισμα του Όρεγκον 2010

To Δημοψήφισμα του Όρεγκον 2010 έλαβε χώρα στην πολιτεία Όρεγκον των ΗΠΑ στις 26 Ιανουαρίου 2010 και αφορούσε την έγκριση της λήψης των μέτρων 66 και 67, τα οποία πρότειναν την αύξηση των φόρων στις επιχειρήσεις και τα νοικοκυριά που είχαν ετήσιο εισόδημα άνω των $250.000 και στα φυσικά πρόσωπα με ατομικό εισόδημα άνω των $125.000, ώστε να εξισορροπηθούν τα οικονομικά της πολιτείας. Τα μέτρα 66 και 67 εγκρίθηκαν με ποσοστά 54% και 53% αντίστοιχα.
Σε συνέντευξη που έδωσε ο αμερικάνος οικονομολόγος Richard D. Wolff στη Νέλλη Ψαρρού δήλωσε ότι τα μέτρα ενάντια στη λιτότητα που έλαβε η πολιτεία του Όρεγκον αποτελούν εξαίρεση σε σχέση με την πολιτική λιτότητας που ακολουθούν οι υπόλοιπες πολιτείες των ΗΠΑ. Επεσήμανε επίσης ότι τα ΜΜΕ των υπολοίπων πολιτειών αποσιώπησαν το γεγονός.
Κρατικός Αερολιμένας Λήμνου «Ήφαιστος»

Η επωνυμία

Η επωνυμία «Ήφαιστος» δόθηκε στο αεροδρόμιο του νησιού λόγω της σχέσης που είχε κατά την αρχαιότητα με τον θεό της φωτιάς Ήφαιστο. Σύμφωνα με την αρχαιοελληνική μυθολογία, όταν ο θεός Ήφαιστος εκσφενδονίστηκε από τον Όλυμπο έπεσε στη Λήμνο. Οι κάτοικοι του νησιού, οι αγριόφωνοι "Σίντιες", τον περιέθαλψαν και εκείνος τους δίδαξε την τέχνη της μεταλλουργίας, δημιουργώντας τα εργαστήρια του στο ηφαίστειο Μόσυχλον που υπήρχε στο νησί. Γι' αυτό η Λήμνος αναφέρεται συχνά ως "νησί του Ηφαίστου" από τους αρχαίους συγγραφείς.

Πληροφορίες

Το Αεροδρόμιο της Λήμνου, με μήκος διαδρόμου 3.016 μέτρα, είναι από τα μεγαλύτερα της βαλκανικής χερσονήσου. Ο αεροσταθμός του προσφέρει διάφορες υπηρεσίες, όπως καφετέρια, καταστήματα duty-free, γραφείο πληροφοριών, Αστυνομία, πάρκινγκ χωρητικότητας 300 θέσεων, γραφεία ενοικίασης αυτοκινήτων, καθώς και γραφείο προβλέψεων του καιρού.
Εν Δράσει (θεατρικό εργαστήρι)

Ιστορία-Έργο

Το Θεατρικό Εργαστήρι Δήμου Μοσχάτου-Ταύρου «Εν Δράσει», δημιουργήθηκε τον Απρίλιο του 1995 (τότε υπαγόταν στο Δήμο Ταύρου) με επικεφαλής τον Παναγιώτη Ναρλη που παραμένει μέχρι σήμερα ο επικεφαλής. Το πρώτο έργο που ανέβασε ήταν η Τελετή του Παύλου Μάτεσι, που έτυχε μεγάλης αποδοχής από την τοπική κοινωνία του Ταύρου.
Το 1996 βρήκε στέγη σε ένα ολοκαίνουργιο θέατρο χωρητικότητας 135 θέσεων στο χώρο του Δημαρχείου Ταύρου (Πειραιώς και Επταλόφου) το οποίο παραμένει η έδρα τους μέχρι σήμερα. Το θέατρο εγκαινίασαν με την παράσταση Γέρμα του Φεντερίκο Γκαρθία Λόρκα. Από τότε ανεβάζει αδιάλειπτα κάθε χρόνο παραγωγές από το Ελληνικό και Ξένο ρεπερτόριο. Οι παραστάσεις που έχει ανεβάσει συνολικά έχουν φτάσει τις 38 μέχρι σήμερα. Παράλληλα οργανώνει σεμινάρια με ελεύθερη συμμετοχή με εισηγητές αναγνωρισμένα πρόσωπα του χώρου του θεάτρου όπως ο ηθοποιός Αντώνης Θεοδωρακόπουλος και η θεατρολόγος Αννα Μαυρολέων.
Από το 2006 εμφανίζεται τακτικά σε διαγωνιστικά και μη διαγωνιστικά φεστιβάλ σε όλη την Ελλάδα με πρώτη συμμετοχή την παράσταση Σκουπίδια του Γιάννη Ξανθούλη στο 2ο φεστιβάλ ερασιτεχνικού θεάτρου Έβρου. Στα φεστιβάλ έχει αποσπάσει συνολικά 76 βραβεία και διακρίσεις.
Από το 2008 με πρωτοβουλία του εργαστηρίου οργανώνεται το 1ο Διαδημοτικό Φεστιβάλ Ερασιτεχνικού Θεάτρου Δήμων της Αττικής. Η πρώτη παράσταση ήταν το Αρσενικό και παλιά δαντέλα του Joseph Kesselring και από τότε έχει αδιάλειπτη παρουσία στο με δεκάδες παραστάσεις σε πολλά θέατρα της Αττικής.
Κάρολος του Μάιντς

Βιογραφία

Ήταν ο δευτερότοκος γιος του Πεπίνου Α΄ της Ακουιτανίας και της Ινγκελτρούδης, κόρης του Θεοβέρτου κόμη του Μάντριε (Μερέ).
Έζησε στην Αυλή του θείου του Λοθαρίου Α΄ της Μέσης Φραγκίας ως το 848, όταν άκουσε για την εκθρόνιση του αδελφού του Πεπίνου Β΄ της Ακουιτανίας. Το επόμενο έτος, με μία ομάδα ακολούθων του, μετέβη στην Ακουιτανία για να διεκδικήσει το βασίλειο. Στο Λουάρ συνελήφθη από τον Βιβιάν κόμη του Μαίν και εστάλη στον άλλο θείο του Κάρολο Β΄ της Δυτικής Φραγκίας. Το έβαλαν έγκλειστο στη μονή του Κορμπί ως μοναχό (ή διάκονο).
Το 854 απέδρασε και με νεοσύλλεκτο στρατό πολέμησε για το βασίλειο του αδελφού του, αλλά είχε λίγη επιτυχία και τελικά διέφυγε στον τρίτο θείο του Λουδοβίκο Β΄ της Ανατολικής Φραγκίας, που τον έκανε αρχιεπίσκοπο του Μάιντς και αρχικαγκελλάριό του το 856. Έγινε ένας αξιοσέβαστος επίσκοπος και απεβίωσε το 863· τάφηκε στο αββαείο του Σαιντ Άλμπαν στο Μάιντς.
Διαγωνισμός Τραγουδιού Eurovision 1967

Τόπος διεξαγωγής

Ο διαγωνισμός τραγουδιού της Eurovision του 1967 διεξήχθη στη Βιέννη, πρωτεύουσα της Αυστρίας. Ο χώρος όπου διενεργήθηκε ήταν το Παλάτι του Χόφμπουργκ, όπου ήταν η κύρια κατοικία της δυναστείας των Αψβούργων, ηγεμόνων της Αυστροουγγρικής Αυτοκρατορίας. Σήμερα είναι η επίσημη κατοικία του Προέδρου της Αυστρίας.

Διεξαγωγή

Το στήσιμο της σκηνής ήταν κάπως ασυνήθιστο την χρονιά αυτή. Υπήρχαν δύο περιστρεφόμενοι τοίχοι που καθρεφτίζονταν σε αμφότερες τις άκρες  της σκηνής. Η περιστροφή άρχιζε στην έναρξη κάθε τραγουδιού και σταματούσε όταν τέλειωνε κάθε άσμα. Η παρουσιάστρια Έρικα Βάαλ έκλεισε το πρόγραμμα με το να συγχαρεί το νικητήριο τραγούδι και λέγοντας αντίο σε αρκετές διαφορετικές γλώσσες.
Αναφορικά με το σύστημα της βαθμολογίας, η κάθε χώρα είχε δεκαμελή κριτική επιτροπή, κάθε μέλος της οποίας απένειμε 1 βαθμό στο τραγούδι που επέλεγε.

Συμμετέχουσες χώρες

Η συμμετοχή του Λουξεμβούργου, με το τραγούδι "L'amour est bleu" που ερμήνευσε η Βίκυ Λέανδρος, ήρθε 4η. Η ερμηνεύτρια στενοχωρήθηκε τόσο πολύ που δεν βγήκε πρώτη, που έκλαιγε επί ώρες στο δωμάτιό της. 
Ωστόσο, έγινε η μεγαλύτερη διεθνής επιτυχία του διαγωνισμού του 1967 και έναν χρόνο αργότερα θα γινόταν μεγάλη ορχηστρική επιτυχία για τον Γάλλο μουσικό Πολ Μοριά με τον αγγλικό τίτλο "Love is Blue".  Η Δανία επέλεξε να μην λάβει μέρος στον διαγωνισμό και επέστρεψε το 1978. Ο λόγος ήταν ότι ο νέος διευθυντής του τηλεοπτικού τμήματος ψυχαγωγίας για το κανάλι DR πίστευε ότι υπήρχαν καλύτεροι τρόποι για να ξοδευτούν χρήματα.
Το Ηνωμένο Βασίλειο πέτυχε την πρώτη του νίκη στην ιστορία του διαγωνισμού. Ο τηλεπαρουσιαστής Ρολφ Χάρις σχολίασε τον διαγωνισμό για λογαριασμό της τηλεόρασης του BBC.  Η Πορτογαλία εκπροσωπήθηκε από τον μαύρο καλλιτέχνη  Εντουάρντο Νασιμέντου , που έγινε ο πρώτος μαύρος τραγουδιστής στην ιστορία της Eurovision, με το τραγούδι "O vento mudou" ("Ο άνεμος άλλαξε"). Σύμφωνα με φήμες, ο πρωθυπουργός Αντόνιο Σαλαζάρ επέλεξε τον συγκεκριμένο καλλιτέχνη για να δείξει στην υπόλοιπη Ευρώπη ότι δεν ήταν ρατσιστής.

Καλλιτέχνες που επέστρεψαν

Τρεις καλλιτέχνες επέστρεψαν στον διαγωνισμό του 1967. Ήταν ο Κλαούντιο Βίλα για την Ιταλία, συμμετοχή της ίδιας χώρας το έτος 1962[, η Κίρστι Σπάρμποε από τη Νορβηγία, η οποία έλαβε μέρος και το 1965, και ο Ισπανός Ραφαέλ, ο οποίος εκπροσώπησε τη χώρα του και το 1966.
Λατίνος

Ελληνική μυθολογία

Ο Ησίοδος στην Θεογονία γράφει ότι ο Λατίνος ήταν γιος του Οδυσσέα και της Κίρκης, βασίλευσε στον λαό των Τυρρηνών που ταυτίζονται με τους Ετρούσκους μαζί με τους αδελφούς του Αρδέα και Τηλέγονο. Οι μεταγενέστεροι συγγραφείς γράφουν ότι η μητέρα του ήταν η Πανδώρα και αδελφός του ο Γραικός. Η Θεογονία του Ησιόδου καταγράφει ότι ο Γραικός είχε τρεις αδελφούς Έλλην, Μάγνητας και Μακεδών, ο Έλλην ήταν πατέρας του Αιόλου, του Ξούθου, και του Δώρου.

Ρωμαϊκή μυθολογία

Ο Βιργίλιος στην Αινειάδα τον καταγράφει σαν βασιλιά των Λατίνων, γονείς του ήταν ο θεός Φαύνος και η νύμφη Μαρίκα, με την σύζυγο του Αμάτα απέκτησε την Λαβίνια. Ο Λατίνος φιλοξένησε τον Αινεία και τους υπόλοιπους εξόριστους από την Τροία, τους πρόσφερε άσυλο και κατοικία. Η Αμάτα είχε υποσχεθεί να δώσει την Λαβίνια σύζυγο στον βασιλιά τον Ρούτουλων Τούρνο αλλά ο θεός Φαύνος της πρότεινε να την δώσει σύζυγο στον Αινεία. Το αποτέλεσμα ήταν να ξεσπάσει πόλεμος ανάμεσα στους Τρώες του Αινεία και τους Ρούτουλους του Τούρνου, στην τελική μονομαχία ανάμεσα στους δύο αρχηγούς ο Τούρνος σκοτώθηκε. Ο γιος του Αινεία Ασκάνιος ίδρυσε την Άλμπα Λόνγκα, έγινε ο γενάρχης μιας μεγάλης σειράς βασιλέων της πόλης, απόγονοι του τα αδέλφια Ρωμύλος και Ρώμος που ίδρυσαν την Ρώμη. Η Ρωμαϊκή έκδοση δεν ταυτίζεται με κανέναν τρόπο με την Ελληνική, σύμφωνα με την Ελληνική ο Οδυσσέας συνάντησε την Κίρκη μερικούς μήνες μετά την λήξη των Τρωικών συνεπώς όταν έφτασε ο Αινείας ήταν μόλις επτά ετών, συνεπώς αδύνατο να είχε ενήλικη κόρη.
Θέμα Ποδανδού

Το Θέμα Ποδανδού ήταν διοικητική διαίρεση της Βυζαντινής Αυτοκρατορίας, μικρό συνοριακό Θέμα, που καταλάμβανε εδάφη της σημερινής Τουρκίας.
Η έδρα του βρισκόταν στο σημερινό Pozantı, κωμόπολη μεταξύ Αδάνων και Νίγδης. Ήταν μικρή πόλη με φρούριο γνωστό και ως "Κοπίδναδον" ή "Ποδενδός", διοικητικά ο στρατηγός του ήταν υφιστάμενος του Δούξ της Αντιόχειας. Αρχικά αποτελούσε μέρος, ίσως κλεισούρα, του Θέματος Καππαδοκίας και του Θέματος Σελευκείας. Αναφέρεται ο Τατούλης ως στρατηγός Ποδανδού.
Η Άννα Κομνηνή αναφέρει το Ποδανδόν, στην Αλεξιάδα σαν Θέμα και μία από τις περιοχές που αναγνώρισε ο βυζαντινός αυτοκράτορας υπό την εξουσία του Βαλδουίνου της Βουλώνης ως πρώην βυζαντινά εδάφη με την Συνθήκη της Δεαβόλεως το 1108.
1909 Αλιέχιν

Φυσικά χαρακτηριστικά

Η μέση διάμετρος του Αλιέχιν εκτιμάται σε 17,42 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,070 ± 0,014. Ο Αλιέχιν περιστρέφεται γύρω από τον εαυτό του μία φορά κάθε 148,6 ώρες, μία εξαιρετικά αργή περιστροφή για αστεροειδή.
PubChem

Αναζήτηση

Η αναζήτηση των βάσεων δεδομένων είναι δυνατή για μια ευρεία περιοχή ιδιοτήτων που περιλαμβάνει χημική δομή, ονόματα τμημάτων, χημικό τύπο, μοριακή μάζα, XLogP και αριθμός δοτών και αποδεκτών δεσμών υδρογόνου.
Το PubChem περιέχει τον δικό του δικτυακό μοριακό επεξεργαστή με υποστήριξη SMILES/SMARTS και InChI, που επιτρέπει την εισαγωγή και εξαγωγή όλων των συνηθισμένων μορφών χημικών αρχείων στην αναζήτηση για δομές και τμήματα.
Κάθε επίσκεψη παρέχει πληροφορίες για συνώνυμα, χημικές ιδιότητες, χημική δομή συμπεριλαμβανομένων των συμβολοσειρών SMILES και InChI, βιοδραστικότητα και συνδέσμους σε δομικά σχετικές ενώσεις και άλλες βάσεις δεδομένων NCBI όπως PubMed.
Στη μορφή αναζήτησης κειμένου τα πεδία της βάσης δεδομένων μπορούν να αναζητηθούν προσθέτοντας το όνομα του πεδίου σε αγκύλες στον όρο αναζήτησης. Μια αριθμητική περιοχή αναπαριστάνεται από δύο αριθμούς χωρισμένους με άνω-κάτω τελεία. Οι όροι αναζήτησης και τα ονόματα των πεδίων είναι ανεξάρτητα από πεζά/κεφαλαία. Μπορούν να χρησιμοποιηθούν παρενθέσεις και οι λογικοί τελεστές AND, OR και NOT. Αν δεν χρησιμοποιείται κανένας τελεστής θεωρείται ότι ισχύει ο τελεστής AND.
Παράδειγμα (Ο κανόνας του πέντε του Λιπίνσκι (Lipinski's Rule of Five)):
0:500[mw] 0:5[hbdc] 0:10[hbac] -5:5[logp]

Ιστορικό

Το PubChem εκδόθηκε το 2004.

Ανησυχίες της ACS

Η Αμερικάνικη Χημική Εταιρεία (American Chemical Society) (ACS) έχει εγείρει ανησυχίες σχετικά με τη δημόσια υποστηριζόμενη βάση δεδομένων PubChem, επειδή φαίνεται να ανταγωνίζεται άμεσα με την υπάρχουσα δικιά της CAS. Η ACS έχει ισχυρό ενδιαφέρον στο θέμα, επειδή η Chemical Abstracts Service δημιουργεί ένα μεγάλο ποσοστό του εισοδήματος της εταιρείας.
Βασίλης Ξανθόπουλος (καλαθοσφαιριστής)

Καριέρα

Ο Βασίλης Ξανθόπουλος γεννήθηκε στον Πειραιά. Αρχικά αγωνίστηκε στην εφηβική ομάδα του Ολυμπιακού το 1997. Άρχισε την καριέρα του το 2001 με το Πειραϊκό στον οποίο αγωνίστηκε την σεζόν 2001-02. Για δυο χρονιές (2002-2004) αγωνίστηκε στη Νήαρ Ηστ. Στον Παναθηναϊκό εντάχθηκε το καλοκαίρι του 2004 όπου θα αγωνιστεί για εννιά αγώνες και θα κατακτήσει το νταμπλ. Η επόμενη σεζόν θα τον βρει δανεικό στον ΠΑΟΚ με τον οποίο θα αγωνιστεί σε 29 παιχνίδια πρωταθλήματος, μετρώντας 3,66 πόντους και 3,14 ασίστ ανά αγώνα. Το 2007 ο Ξανθόπουλος επιστρέφει από τον δανεισμό του και αγωνίζεται σε 7 ματς πρωταθλήματος και 1 στην Ευρώπη. Εκείνη την σεζόν κατέκτησε το τριπλ-κράουν με τον Παναθηναϊκό. Τη σεζόν 2007-2008 αποκτήθηκε από τον Πανιώνιο. Το 2009 μετακινήθηκε στο Πανελλήνιο. Tο Σεπτέμβριο του 2011 επέστρεψε στον Πανιώνιο, όπου κατάφερε να είναι πρώτος στις ασίστ στο Ελληνικό πρωτάθλημα, έχοντας 4,1 στην κανονική διάρκεια και 5,7 σε 10 ματς playoffs. 
Στις 24 Ιουλίου 2012 ανακοινώθηκε η επιστροφή του στο δυναμικό του Παναθηναϊκού με τον οποίο κατέκτησε νταμπλ. Το 2013 υπέγραψε συμβόλαιο συνεργασίας στην ισπανική Ομπραδόιρο. Το 2014 επέστρεψε στον Πανιώνιο. Από το 2015 παίζει στον Άρη Θεσσαλονίκης. 
Το 2017 έφτασε στον τελικό κυπέλλου με τον Άρη αλλά ηττήθηκε από τον Παναθηναϊκό. Στο πρωτάθλημα κατέκτησε την τέταρτη θέση ενώ αναδείχτηκε ο πρώτος παίκτης στα κλεψίματα (60), του πρωταθλήματος. 
Στις 5 Ιουλίου 2017 ανακοινώθηκε η μεταγραφή του στην Α.Ε.Κ. Κατακτά στις 17/2/2018 το Κύπελλο Ελλάδας κόντρα στον Ολυμπιακό (88-83). Στις 6 Μαΐου 2018 κατέκτησε το Μπάσκετμπολ Τσάμπιονς Λιγκ στο Final-4 της Αθήνας, νικώντας την Μονακό στον τελικό με 100-94. Το 2019 κατέκτησε το Διηπειρωτικό Κύπελλο, νικώντας την Φλαμένγκο 86-70. 
Στις 5 Ιουλίου 2019, ανακοινώθηκε από το Περιστέρι.

Εθνική Ελλάδος

Έγινε διεθνής με την Εθνική Ομάδα των Εφήβων με την οποία κατέκτησε χάλκινο μετάλλιο στο Ευρωμπάσκετ του 2002, έχοντας συμπαίκτες μεταξύ άλλων τους Περπέρογλου, Σχορτσιανίτη και Βασιλειάδη. Έπειτα με την Εθνική ομάδα Νέων κατέκτησε το χάλκινο μετάλλιο στο Μουντομπάσκετ 2003 και το ασημένιο μετάλλιο στο Μουντομπάσκετ 2005. Επίσης συμμετέχει στην Εθνική ομάδα καλαθοσφαίρισης Ανδρών Ελλάδος με την οποία συμμετείχε στο Ευρωμπάσκετ 2011 στη Λιθουανία, στο οποίο η Εθνική κατέλαβε την 6η θέση και πήρε την πρόκριση για το Προολυμπιακό τουρνουά του 2012. Με το εθνόσημο αγωνίστηκε σε 21 αγώνες.
Αλεξάντερ Μπάρμιν

Βιογραφικό

Γεννήθηκε στις 16 (28) Αυγούστου 1899 στο Κίεβο, με πατέρα ένα Γερμανό και μητέρα μια Ουκρανή γεωργό. Οι γονείς του χώρισαν όταν ήταν μικρός, ενώ μέχρι την ηλικία των 9 μεγάλωσε στο χωριό με τον παππού και τη γιαγιά του. Φοίτησε στο 4ο Γυμνάσιο του Κιέβου. Κατά τον Πρώτο Παγκόσμιο Πόλεμο έχασε τον πατέρα του, ενώ η μητέρα του παντρεύτηκε εκ νέου, αν και ο πατριός έδιωξε τον Αλεξάντερ από το σπίτι όταν ο τελευταίος ήταν 15 ετών. Για να πληρώσει τα δίδακτρα παρέδιδε ιδιωτικά μαθήματα, έκοβε δέντρα και ξεφόρτωνε πλοία στον Δνείπερο, αν και αρκετές φορές αναγκάστηκε να αποχωρήσει από το σχολείο.
Μέχριο τον Φεβρουάριο του 1917 δεν είχε σχέσεις με το επαναστατικό κίνημα, αν και μετά τη Φεβρουαρινή Επανάσταση εντάχθηκε σ' ένα κύκλο γυμνασιόπαιδων που μελετούσαν σοσιαλιστική λογοτεχνία. Στα τέλη του Απριλίου του 1918, οι Γερμανοί κατακτητές εκκαθάρισαν τον κύκλο των γυμνασιόπαιδων, αν και ο Αλεξάντερ κατάφερε να ξεφύγει. Το 1919 φοίτησε στο Πανεπιστήμιο του Κιέβου, αν και αποχώρησε για να καταταχθεί στον Εργατικό Αγροτικό Κόκκινο Στρατό, ενώ εντάχθηκε και στο Κομμουνιστικό Κόμμα. Κατά τη διάρκεια του Ρωσικού Εμφυλίου φοιτούσε στη Στρατιωτική Ακαδημία, ενώ αργότερα στάλθηκε στο Μέτωπο του Τουρκμενιστάν και αργότερα ως πρέσβης στη Μπουχάρα.
Την περίοδο 1923-1925 ήταν πρέσβης στην Περσία, ενώ αργότερα υπηρέτησε ως Σοβιετικός πρέσβης στο Ιράν, στο Αφγανιστάν, στη Γαλλία και το 1937 μετατέθηκε στη σοβιετική πρεσβεία στην Ελλάδα. Εκείνη ακριβώς την περίοδο έμαθε για τις εκκαθαρίσεις του Στάλιν εις βάρος των πολιτικών αντιπάλων του. Επιστρέφοντας στην Ελλάδα μετά από μερικούς μήνες παραμονής στη Μόσχα, δήλωσε σε συνεργάτες του πως αμφιβάλλει για τη λογική των εκκαθαρίσεων. Έμαθε σύντομα πως οι συνομιλίες του ήσαν γνωστές στη Μόσχα και για την επιθυμία της Μόσχας για επιστροφή του στην ΕΣΣΔ. Στις 18 Ιουλίου 1937, ενώ δήλωσε πως βρισκόταν σ' άδεια, μετανάστευσε στη Γαλλία. Αιτήθηκε και έλαβε πολιτικό άσυλο από τη Γαλλία, ενώ εξέδωσε έργα που εξηγούσαν την πολιτική του Στάλιν, δηλώνοντας πως ο ίδιος ήταν υποστηρικτής του Λεβ Τρότσκι. Το 1940 μετανάστευσε στις ΗΠΑ, ενώ από το 1942 υπηρέτησε στις Ένοπλες Δυνάμεις των ΗΠΑ ως οπλίτης και κατάσκοπος. Το 1953 ανέλαβε τον ρωσικό τομέα του «Voice of America». Κατά τον Ψυχρό Πόλεμο ανέλαβε κυβερνητικές θέσεις που αφορούσαν τον σοβιετικό τομέα. Απεβίωσε στις 25 Δεκεμβρίου 1987 στο Ρόκβιλ της Μέριλαντ. Ήταν παντρεμένος τέσσερις φορές, ενώ απέκτησε έξι παιδιά (τρεις γιους και τρεις θυγατέρες) από τις τρεις πρώτες συζύγους του. Μια εκ των συζύγων του ήταν η εγγονή του Προέδρου των Ηνωμένων Πολιτειών Αμερικής, Ρούζβελτ.
Γρηγόριος Δ΄ Γκίκας

Βιογραφία

Η Οικογένειά του καταγόταν από το Φανάρι της Κωνσταντινούπολης και είχε εγκατασταθεί στις Παραδουνάβιες Ηγεμονίες. Ήταν γιος του Δημητρίου Γκίκα και της Μαρίας Βακαρέσκου, κόρης του Μπάρμπου βογιάρου του Τελ. Ήταν ανιψιός του Γρηγορίου Γ΄ Γκίκα και μικρανιψιός του Γρηγορίου Β΄ Γκίκα. Ήταν αδελφός του Αλεξάνδρου Β΄ Γκίκα και θείος της συγγραφέως Ελένης Γκίκα (φιλολογικό ψευδώνυμο: Ντόρα Ντ' Ίστρια). 
Αν και πολλοί συγγενείς του Φαναριώτες ήταν πρίγκιπες της Βλαχίας και της Μολδαβίας, η Ελληνική Επανάσταση, η κατάληψη των δύο Ηγεμονιών από τη Φιλική Εταιρεία και η επανάσταση του Τουντόρ Βλαντιμιρέσκου, όλα το 1821, άλλαξαν την κατάσταση. Ο Σκαρλάτος Καλλιμάχης πρίγκιπας της Βλαχίας το 1821, δηλητηριάστηκε από τους Οθωμανούς ως ύποπτος ότι δρούσε υπέρ των Ελλήνων. Ωστόσο το Διβάνι εμπιστεύτηκε τον Γρηγόριο Δ΄ και τον εξέλεξε διάδοχο του Σκαρλάτου Καλλιμάχη. Ο Γρηγόριος Δ΄ εκδιώχθηκε το 1828 από τη Ρωσική κατοχή της Βλαχίας. Όταν έφυγαν οι Ρώσοι, ο αδελφός του Αλέξανδρος Β΄ Γκίκας έγινε πρίγκιπας της Βλαχίας, η οποία είχε αποκτήσει Σύνταγμα.